**ՆԱԽԱԳԻԾ**

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ

## ԶԲՈՍԱՇՐՋՈՒԹՅԱՆ ՄԱՍԻՆ

### ԳԼՈՒԽ 1. ԸՆԴՀԱՆՈՒՐ ԴՐՈՒՅԹՆԵՐ

##### Հոդված 1. Օրենքի կարգավորման առարկան

Սույն օրենքը սահմանում է զբոսաշրջության ոլորտի պետական քաղաքականության սկզբունքները և նպատակը, ոլորտին առնչվող վերահսկողության մեխանիզմները, կարգավորում է Հայաստանի Հանրապետության տարածքում զբոսաշրջային գործունեության իրականացման հետ կապված հարաբերությունները:

##### Հոդված 2. Զբոսաշրջության ոլորտը կարգավորող օրենսդրությունը

1. Հայաստանի Հանրապետությունում զբոսաշրջության ոլորտը կարգավորվում է Հայաստանի Հանրապետության Սահմանադրությամբ, Հայաստանի Հանրապետության քաղաքացիական օրենսգրքով, սույն օրենքով և այլ իրավական ակտերով:
2. Եթե Հայաստանի Հանրապետության միջազգային պայմանագրերով սահմանված են այլ նորմեր, քան նախատեսված են սույն օրենքում, ապա կիրառվում են Հայաստանի Հանրապետության միջազգային պայմանագրերի նորմերը:

##### Հոդված 3. Օրենքի հիմնական հասկացությունները

1. Սույն օրենքում օգտագործվում են հետևյալ հիմնական հասկացությունները.

**Այցելու**` ֆիզիկական անձ, ով ճանապարհորդում է իր մշտական կեցության վայրից (երկրից) այլ վայր (երկիր) մինչև մեկ տարի ժամկետով, ցանկացած նպատակով (ճանաչողական, ժամանցի, գործնական, կրթական, հանգստի, հարազատներին այցելության, բժշկական օգնություն և սպասարկում ստանալու կամ անձնական այլ նպատակներով), բացառությամբ ժամանման վայրում վճարովի գործունեություն իրականացնելը և ժամանման վայրի ռեզիդենտ կազմակերպության կամ ֆիզիկական անձի կողմից վարձատրվելը․

**Զբոսաշրջիկ**` այցելու, որը ճանապարհորդություն իրականացնելիս ժամանման վայրում (երկրում) անցկացնում է առնվազն մեկ գիշերակաց.

**Զբոսաշրջություն`** ճանաչողական, հանգստի, հարազատներին այցելության, բժշկական օգնություն և սպասարկում ստանալու, առողջարարական, վերականգնողական, գործնական, կրթական, համաժողովների, տոնակատարությունների, ցուցահանդեսների, մշակութային և այլ բնույթի միջոցառումների մասնակցության և այլ նպատակներով զբոսաշրջիկների ճանապարհորդություն` մշտական կեցության վայրից այլ վայր առավելագույնը մինչև մեկ տարի ժամանակահատվածով.

**Զբոսաշրջության ոլորտ՝** այցելուների պահանջարկը բավարարող ապրանքներ կամ ծառայություններ մատուցող տարբեր ձեռնարկատիրական միավորների ամբողջություն, որի սպառման գերակշիռ մասը բաժին է ընկում այցելուներին.

**Ներքին զբոսաշրջություն՝** Հայաստանի Հանրապետության ռեզիդենտների ճանապարհորդություն Հայաստանի Հանրապետության տարածքում.

**Արտագնա զբոսաշրջություն**` Հայաստանի Հանրապետության ռեզիդենտների զբոսաշրջությունը Հայաստանի Հանրապետության տարածքից դուրս.

**Ներգնա զբոսաշրջություն**` Հայաստանի Հանրապետության ոչ ռեզիդենտների զբոսաշրջությունը Հայաստանի Հանրապետության տարածքում.

**Զբոսաշրջային ծառայություններ**` զբոսաշրջիկներին մատուցվող և նրանց ճամփորդական պահանջմունքների բավարարմանն ուղղված տեղաբաշխման, հյուրանոցային, տեղափոխման, գիշերակացի, սննդի կազմակերպման, ուղևորությունների, զբոսաշրջային միջոցառումների կազմակերպման ծառայություններ.

**Տուր՝** մինչև 24 ժամ տևողությամբ առնվազն երկու զբոսաշրջային ծառայություններով ապահովված ճանապարհորդություն.

**Զբոսաշրջային փաթեթ**` 24 և ավելի ժամ տևողությամբ կամ առնվազն մեկ գիշերակաց պարունակող առնվազն երկու զբոսաշրջային ծառայությունների համալիր, որն առաջարկվում կամ իրացվում է մեկ կետից, մեկ ընդհանուր գնով և ամրագրվում զբոսաշրջային փաթեթի պայմանագրի կնքմամբ.

**Զբոսաշրջային փաթեթի պայմանագիր`** ամբողջական զբոսաշրջային փաթեթի պայմանագիրը կամ տարբեր պայմանագրերով զբոսաշրջային փաթեթի տրամադրման դեպքում՝ փաթեթում ներառված ծառայությունների մատուցման բոլոր պայմանագրերը.

**Զբոսաշրջային ռեսուրսներ`** զբոսաշրջիկների պահանջմունքների բավարարման համար անհրաժեշտ ենթակառուցվածքային, պատմամշակութային, կրոնական, շրջակա միջավայրի, մարդկային և այլ ռեսուրսներ, որոնք կարող են հանդիսանալ զբոսաշրջային գրավչություն կամ ներառվել զբոսաշրջային փաթեթում.

**Զբոսաշրջային արդյունք՝** մեկ կամ մի քանի զբոսաշրջային ռեսուրս կամ ծառայություն կամ դրանց համալիր, որը որպես մեկ միավոր կարող է իրացվել, այդ թվում ներառվելով զբոսաշրջային փաթեթում.

**Զբոսաշրջային միջոցառում**՝ զբոսաշրջիկների ժամանցի բազմազանեցմանը նպաստող, մշակութային, պատմական, տոնական, գործարար, տնտեսական, ազգային, սպորտային և այլ ժամանցային իրադարձություններ, որոնք ուղղված են զբոսաշրջային ռեսուրսների հանրահռչակմանը.

**Զբոսաշրջային երթուղի**` հստակ ուղեգիծ, որը միմյանց է կապում զբոսաշրջային տարբեր գրավչության օբյեկտներ և վայրեր.

**Զբոսաշրջային գրավչության օբյեկտ կամ զբոսաշրջային վայր`** զբոսաշրջային գրավչություն ներկայացնող բնական, պատմական, մշակութային, գիտական, գեղագիտական և այլ բնույթի օբյեկտներ, վայրեր.

**Զբոսաշրջային հանգույց/կենտրոն՝** զարգացած կամ զարգացող կենտրոնական հանգույց կամ բնակավայր, որտեղ կան գիշերակացի և սննդի ծառայություներ մատուցող ենթակառուցվածքներ, զբոսաշրջային գրավչության օբյեկտներ և վայրեր, որտեղ կազմակերպվում են միջոցառումներ և հասանելի է տրանսպորտային հաղորդակցություն։

### ԳԼՈՒԽ 2. ԶԲՈՍԱՇՐՋՈՒԹՅԱՆ ՈԼՈՐՏՈՒՄ ՊԵՏԱԿԱՆ ՔԱՂԱՔԱԿԱՆՈՒԹՅՈՒՆԸ

##### Հոդված 4. Հայաստանի Հանրապետությունում զբոսաշրջության ոլորտի պետական քաղաքականության սկզբունքները

* + - 1. Հայաստանի Հանրապետությունում զբոսաշրջությունը տնտեսության գերակա ճյուղ է:
      2. Զբոսաշրջության ոլորտի պետական քաղաքականությունը հիմնված է զբոսաշրջության կայուն զարգացման սկզբունքների վրա:
      3. Զբոսաշրջության ոլորտում պետական քաղաքականության հիմնական սկզբունքներն են.

1. ներառական և կայուն տնտեսական աճի, զբաղվածության և պատշաճ աշխատանքի խթանում,
2. պատասխանատու սպառում` զբոսաշրջային ռեսուրսների պահպանության և արդյունավետ օգտագործման ապահովում,
3. հանուն նպատակների գործընկերության ապահովում,
4. Հայաստանի Հանրապետությունում զբոսաշրջության ապակենտրոն զարգացման խթանում,
5. Հյաստանում զբոսաշրջության զարգացման գերակա ուղղությունների սահմանում,
6. զբոսաշրջային տեղեկատվության թափանցիկության ապահովում,
7. զբոսաշրջության զարգացման համար բարենպաստ իրավական և տնտեսական պայմանների ստեղծում,
8. զբոսաշրջիկների համար անվտանգ և ապահով զբոսաշրջային միջավայրի ապահովում,
9. զբոսաշրջային ծառայությունների որակի շարունակական բարելավում,
10. սոցիալական և մշակութային բազմազանության խթանում,
11. միջազգային արդյունավետ համագործակցության զարգացման ապահովում։

##### Հոդված 5. Զբոսաշրջության ոլորտում պետական քաղաքականության նպատակները.

1. Զբոսաշրջության ոլորտում պետական քաղաքականության հիմնական նպատակներն են`
2. նպաստել Հայաստանի Հանրապետություն զբոսաշրջային այցելությունների աճին.
3. բարելավել զբոսաշրջային ենթակառուցվածքների և մատուցվող ծառայությունների որակը.
4. բազմազանեցնել զբոսաշրջային առաջարկները.
5. խթանել ներքին և ներգնա զբոսաշրջության զարգացումը.
6. ընդլայնել զբոսաշրջիկների՝ Հայաստանում մնալու միջին տևողությունը.
7. բարելավել և ամրապնդել Հայաստանի դիրքերը զբոսաշրջության համաշխարհային շուկայում.
8. նպաստել Հայաստանի հասանելիության բարձրացմանը և զբոսաշրջության խթանման միջոցով արտաքին կապերի ամրապնդմանը․
9. բարելավել զբոսաշրջային կրթության և որակավորման համակարգերը.
10. սահմանել զբոսաշրջության ոլորտին վերաբերող իրավական կարգավորումներ.
11. կատարելագործել վիճակագրական տվյալների հավաքագրման մեթոդները և ստեղծել տվյալների հավաքագրման կայուն մեխանիզմ․
12. նպաստել զբոսաշրջությանը հասարակական ներգրավվածությանն ու սոցիալական կյանքի բարելավմանը․
13. խթանել զբոսաշրջության միջոցով նյութական և ոչ նյութական արժեքների վերականգնումը, պահպանումն ու արժևորումը։

##### Հոդված 6. Զբոսաշրջության ոլորտում Հայաստանի Հանրապետության կառավարության իրավասությունը

1. Հայաստանի Հանրապետության կառավարությունը`
2. ճանաչում է զբոսաշրջության ոլորտի պետական կարգավորումն իրականացնող լիազոր մարմնին (այսուհետ՝ Լիազոր մարմին).
3. հաստատում է Լիազոր մարմնի կողմից ներկայացված զբոսաշրջության զարգացման ծրագրերն ու ուղղությունները.
4. հայտարարում է զբոսաշրջային կենտրոններ, հաստատում է դրանց տարածքներում քաղաքաշինական և բնապահպանական հատուկ նորմեր, առանձին դեպքերում հաստատում է զբոսաշրջային երթուղիներ․
5. հաստատում է զբոսաշրջային ռեսուրսների գրանցամատյանի վարման կարգը, զբոսաշրջության ոլորտի վարչական ռեգիստրի վարման կարգը (ներառյալ տվյալների բազայի բովանդակությունը) և վարչական ռեգիստրի վարման համար տնտեսվարող սուբյեկտների կողմից տեղեկատվության և հաշվետվությունների ներկայացման կարգն ու ձևերը․
6. հաստատում է զբոսավարների, ուղեկցորդների սերտիֆիկացման, վերապատրասման դասընթացներ անցնելու, վերապատրասման դասընթացներ կազմակերպող ուսումնական հաստատությունների հավատարմագրման կարգերը․
7. հաստատում է հյուրանոցային ծառայություններ մատուցող օբյեկտների որակավորման կարգերը, ծառայությունների մատուցման նվազագույն պահանջները և դրանց ապահովման նկատմամբ վերահսկողության կարգը.
8. հաստատում է զբոսաշրջային տեղեկատվական կենտրոնների հավատարմագրման կարգը և տարբերակման չափորոշիչները.
9. իր իրավասության սահմաններում կնքում է զբոսաշրջության բնագավառում միջազգային պայմանագրեր․
10. իրականացնում է օրենքով նախատեսված այլ լիազորություններ:

2․ Սույն հոդվածի 1-ին մասի 2-րդ կետով նախատեսված լիազորությունը կարող է պատվիրակվել Լիազոր մարմին։

##### Հոդված 7. Զբոսաշրջության ոլորտում Լիազոր մարմնի իրավասությունները

1. Լիազոր մարմինը մշակում և իրականացնում է զբոսաշրջության ոլորտի պետական քաղաքականությունը։
2. Լիազոր մարմինը՝
3. մշակում և Հայաստանի Հանրապետության կառավարության հաստատմանն է ներայացնում կամ Հայաստանի Հանրապետության կառավարության լիազորությամբ հաստատում է զբոսաշրջության զարգացման պետական ծրագրերը, այդ թվում` զբոսաշրջային գրավչության օբյեկտների կամ զբոսաշրջային վայրերի, զբոսաշրջային կենտրոնների, ներդրումային և մարքեթինգային.
4. մշակում և Հայաստանի Հանրապետության կառավարության հաստատմանն է ներկայացնում զբոսաշրջության ոլորտին վերաբերող իրավական ակտերի նախագծերը.
5. իրականացնում է զբոսաշրջության ոլորտում միջազգային համագործակցություն, մշակում և Հայաստանի Հանրապետության կառավարության քննարկմանն է ներկայացնում առաջարկություններ զբոսաշրջության բնագավառում միջազգային համագործակցության պայմանագրերի վերաբերյալ, կնքում է միջգերատեսչական պայմանագրեր, միջազգային համագործակցության շրջանակներում ներկայացնում է զբոսաշրջության ոլորտում Հայաստանի Հանրապետության շահերը.
6. մշակում և Հայաստանի Հանրապետության կառավարության հաստատմանն է ներկայացնում զբոսաշրջային ռեսուրսների գրանցամատյանի, զբոսաշրջության ոլորտի վարչական ռեգիստրի վարման կարգը (ներառյալ տվյալների բազայի բովանդակությունը).
7. մշակում և Հայաստանի Հանրապետության կառավարության հաստատմանն է ներկայացնում զբոսավարների, ուղեկցորդների սերտիֆիկացման, վերապատրասման դասընթացներ անցնելու, վերապատրասման դասընթացներ կազմակերպող ուսումնական հաստատությունների հավատարմագրման կարգերը․
8. մշակում և Հայաստանի Հանրապետության կառավարության հաստատմանն է ներկայացնում հյուրանոցային ծառայություններ մատուցող օբյեկտների որակավորման կարգերը, ծառայությունների մատուցման նվազագույն պահանջները և դրանց ապահովման նկատմամբ վերահսկողության կարգը.
9. մշակում և Հայաստանի Հանրապետության կառավարության հաստատմանն է ներկայացնում զբոսաշրջային տեղեկատվական կենտրոնների հավատարմագրման կարգը և տարբերակման չափորոշիչները.
10. Հայաստանի Հանրապետության կառավարության հաստատած կարգով իրականացնում է հյուրանոցային տնտեսության օբյեկտների, հանրային սննդի օբյեկտների, զբոսաշրջային ավտոբուսների որակավորում,
11. վարում է զբոսաշրջության ոլորտի վարչական վիճակագրությունը (ռեգիստրը),
12. մասնակցում է զբոսաշրջային վայրերում տնտեսական և քաղաքաշինական գործունեության չափորոշիչների մշակմանը:
13. համագործակցում է Հայաստանի Հանրապետության պետական կառավարման և տեղական ինքնակառավարման մարմինների, միջազգային կազմակերպությունների, զբոսաշրջության ոլորտի առևտրային և ոչ առևտրային կազմակերպությունների հետ սույն օրենքով և այլ իրավական ակտերով իրեն վերապահված իրավասությունների և գործառույթների իրականացման շրջանակներում.
14. համակարգում է միջազգային կազմակերպությունների կողմից իրականացվող կամ ֆինանսավորվող զբոսաշրջության աջակցության ծրագրերը կամ այդ ծրագրերի զբոսաշրջության բաղադրիչները.
15. իրականացնում է զբոսաշրջության ոլորտի վիճակագրության բարելավմանն ուղղված, այցելուների և զբոսաշրջիկների վերաբերյալ տեղեկատվության մշակման և վերլուծության աշխատանքներ.
16. իրականացնում է օրենքով նախատեսված այլ լիազորություններ:

### ԳԼՈՒԽ 3. ԶԲՈՍԱՇՐՋՈՒԹՅԱՆ ՈԼՈՐՏԻ ՎԱՐՉԱԿԱՆ ՌԵԳԻՍՏՐԸ ԵՎ ԶԲՈՍԱՇՐՋԱՅԻՆ ՌԵՍՈՒՐՍՆԵՐԻ ԳՐԱՆՑԱՄԱՏՅԱՆԸ

##### Հոդված 8. Վարչական ռեգիստրի և զբոսաշրջային ռեսուրսների գրանցամատյանի վարումը

1. Հայաստանի Հանրապետությունում զբոսաշրջության ոլորտի վարչական ռեգիստրը և զբոսաշրջային ռեսուրսների գրանցամատյանը վարվում է Լիազոր մարմնի կողմից, Հայաստանի Հանրապետության կառավարության հաստատած կարգով:
2. Վարչական ռեգիստրը ներառում է Լիազոր մարմնի կողմից հաստատած բովանդակությամբ տվյալների բազա Հայաստանի Հանրապետությունում գտնվող կամ գործունեություն իրականացնող զբոսաշրջային ծառայություններ մատուցողների վերաբերյալ:
3. Վարչական ռեգիստրում գրանցված զբոսաշրջային ծառայություններ մատուցողները հաշվետու են Լիազոր մարմնին:
4. Վարչական ռեգիստրում գրանցված զբոսաշրջային ծառայություններ մատուցողների տեղեկատվության և հաշվետվությունների ձևերը և ներկայացման կարգը հաստատում է Հայաստանի Հանրապետության կառավարությունը:
5. Զբոսաշրջային ռեսուրսների գրանցամատյանը ներառում է Լիազոր մարմնի կողմից հաստատած բովանդակությամբ տվյալների բազա հետևյալ զբոսաշրջային ռեսուրսների մասին՝
6. զբոսաշրջային բնական ռեսուրսներ, այդ թվում` բնության հատուկ պահպանվող տարածքներ, բնության պատկերներ, աշխարհագրական առանձնահատկություններ, կլիմայական և հիդրոգրաֆիկ բարենպաստ պայմաններ, կենսաբանական առանձնահատկություններ, զբոսաշրջիկների համար գրավիչ բնության այլ ֆիզիկական օբյեկտներ,
7. զբոսաշրջային մարդածին ռեսուրսներ, որոնք բաժանվում են հետևյալ խմբերի.

ա) զբոսաշրջային նյութական մարդածին ռեսուրսներ, այդ թվում` պատմության և մշակույթի հուշարձաններ, պատմական շինություններ, կառույցներ, առարկաներ, մարդու կողմից ստեղծված զբոսաշրջության գրավչության այլ օբյեկտներ.

բ) զբոսաշրջային ոչ նյութական մարդածին ռեսուրսներ, այդ թվում` մշակութային, գիտական, բուժական, առողջարանային, զվարճանքի գործունեության արդյունք հանդիսացող ոչ նյութական արժեքներ:

1. Հայաստանի Հանրապետության պետական կառավարման և տեղական ինքնակառավարման մարմիններն իրնեց իրավասության շրջանակներում աջակցում են Լիազոր մարմնին զբոսաշրջային ռեսուրսների գույքագրման և գրանցամատյանի վարման գործընթացում:

### ԳԼՈՒԽ 4. ԶԲՈՍԱՇՐՋԱՅԻՆ ԾԱՌԱՅՈՒԹՅՈՒՆՆԵՐԸ

##### Հոդված 9. Զբոսաշրջային ծառայություններ մատուցողների դասակարգումը

1. Սույն օրենքի իմաստով զբոսաշրջային ծառայություններ մատուցողներ են համարվում`
2. հյուրանոցային ծառայություններ տրամադրողները,
3. զբոսաշրջային օպերատորները և զբոսաշրջային գործակալները,
4. զբոսավարները, ուղեկցորդները,
5. զբոսաշրջային ավտոտրանսպորտային ուղևորափոխադրողները,
6. զբոսաշրջային տեղեկատվական կենտրոնները։
7. Հյուրանոցային ծառայություններ տրամադրողները այն իրավաբանական անձինք են կամ անհատ ձեռնարկատերերը, որոնց կողմից շահագործվող օբեկտներում (բացառությամբ՝ մոթելների) մատուցվող ծառայությունները ներառում են առնվազն մեկ գիշերակաց և վարվում է հաճախորդի վերաբերյալ տվյալների պատշաճ տեղեկատվության (անձնագրային, ինչպես նաև հյուրանոցային համարի ամրագրման և զբաղեցման ժամկետների վերաբերյալ) ստացման և պահպանման գործավարություն:
8. Զբոսաշրջային օպերատորը իրավաբանական անձ կամ անհատ ձեռնարկատեր է, որն իրականացնում է զբոսաշրջային փաթեթի ձևավորման, իրացման և խթանման գործունեություն՝ անձամբ կամ գործակալի միջոցով, ինչպես նաև կազմակերպում է այցեր կամ մատուցում է այլ զբոսաշրջային ծառայություններ, այդ թվում՝ չարտերային թռիչքներ:
9. Զբոսաշրջային գործակալը իրավաբանական անձ կամ անհատ ձեռնարկատեր է, որն իրականացնում է զբոսաշրջային փաթեթների միջնորդավորված իրացում և խթանում զբոսաշրջային օպերատորի հետ կնքված գրավոր պայմանագրի հիման վրա։
10. Զբոսավարը անհատ ձեռնարկատեր է կամ աշխատանքային պայմանագրի հիման վրա աշխատող ֆիզիկական անձ, ով զբոսաշրջային ծառայության մատուցման շրջանակներում զբոսաշրջիկներին տրամադրում է տեղեկություններ մշակույթի, հնագիտության, պատմության, շրջակա միջավայրի, աշխարհագրության, քաղաքականության, զբոսաշրջային և այլ ռեսուրսների մասին:
11. Ուղեկցորդը անհատ ձեռնարկատեր է կամ աշխատանքային պայմանագրի հիման վրա աշխատող ֆիզիկական անձ, ով զբոսաշրջային ծառայության մատուցման շրջանակներում զբոսաշրջիկներին տրամադրում է ուղղորդումներ, մատուցում է կազմակերպչական ծառայություններ, ցուցաբերում մասնագիտական աջակցություն և ապահովում զբոսաշրջիկների անվտանգությունը։
12. Զբոսաշրջային ավտոտրանսպորտային ուղևորափոխադրողը իրավաբանական անձ է կամ անհատ ձեռնարկատեր, ով իրականացնում է ցամաքային զբոսաշրջային ուղևորափոխադրումներ զբոսաշրջային գործունեության այլ սուբյեկտների հետ կնքված գրավոր պայմանագրի հիման վրա։
13. Զբոսաշրջային տեղեկատվական կենտրոնները ոչ առևտրային կազմակերպություններ են, որոնք իրականացնում են զբոսաշրջիկներին հետաքրքրող տեղեկատվության տրամադրման, խթանման և զբոսաշրջային ուղղությունների համակարգման գործառույթներ:

##### Հոդված 10. Հյուրանոցային ծառայությունները

1. Հյուրանոցային ծառայություններն են հյուրանոցային տնտեսության օբյեկտներում տեղաբաշխման, գիշերակացի, սննդի կազմակերպման և մատուցման, ինչպես նաև կեցության հետ կապված այլ ծառայությունները:
2. Հյուրանոցային համարը գիշերակացի ծառայություններ մատուցող օբյեկտի բնակելի միավոր է, որն ունի առանձին մուտք, տրամադրվում է հյուրին գիշերակացի համար և ապահովված է կեցության համար անհրաժեշտ կահավորանքով:
3. Նվազագույն հյուրանոցային ծառայություններ է համարվում կահավորված կացարանի և ամենօրյա սպասարկման ծառայությունների տրամադրումը:
4. Հյուրանոցային տնտեսության օբյեկտներն են հյուրանոցը, հյուրատունը, հոսթելը, զբոսաշրջային տունը, առողջարանը, հանգստյան տունը, մասնագիտացված ճամբարը, համայնքային ճամբարային բնակատեղին և մոթելը, որոնց ներկայացվում են հետևյալ հիմնական պահանջները`
   * + 1. Հյուրանոցը կարճաժամկետ կեցության համար նախատեսված հարմարություններով, վճարովի հյուրանոցային ծառայություններ մատուցող և ամենօրյա սպասարկում իրականացնող օբյեկտ է, որն ունի նախասրահ, ընդունարան, խոհանոց և յուրաքանչյուր հյուրանոցային համարում առկա է սանհանգույց:
       2. Հյուրատունը կարճաժամկետ կեցության համար նախատեսված հարմարություններով, վճարովի նվազագույն հյուրանոցային ծառայություններ մատուցող առանձին շինություն կամ օբյեկտ է, որն ունի ճաշարան, խոհանոց և յուրաքանչյուր հյուրանոցային համարում առկա է սանհանգույց։
       3. Հոսթելը կարճաժամկետ կեցության համար նախատեսված հարմարություններով, վճարովի նվազագույն հյուրանոցային ծառայություններ մատուցող օբյեկտ է, որն ունի ընդունարան, խոհանոց և առնվազն 16 ննջատեղ, որոնցից յուրաքանչյուր 4-ի համար նախատեսված է մեկ սանհանգույց:
       4. Զբոսաշրջային տունը (Բի ընդ Բի` B&B) այն բնակելի տունը կամ բնակարանն է, որտեղ, բացի նվազագույն հյուրանոցային ծառայություններից, տրամադրվում է նախաճաշ, և որը հարակից է հյուրանոցային ծառայություն մատուցող անձի բնակելի տանը, բնակարանին կամ դրա մասն է կազմում:
       5. Առողջարանը մեկ կամ մի քանի շինություններից բաղկացած կառույց է, որտեղ նվազագույն հյուրանոցային ծառայությունների հետ մեկտեղ մատուցվում է առնվազն մեկ այլ մասնագիտական` առողջարանային, բուժական կամ վերականգնողական ծառայություն` ներառյալ լիցենզավորման ենթակա բժշկական օգնության և սպասարկման ծառայություններ:
       6. Հանգստյան տունը օբյեկտ է, որտեղ, բացի նվազագույն հյուրանոցային ծառայություններից, օրական առնվազն 3 անգամ կազմակերպվում և մատուցվում են սննդի ծառայություններ:
       7. Մասնագիտացված ճամբարը այն օբյեկտն է, որտեղ մատուցվում են նվազագույն հյուրանոցային ծառայություններ շինության կամ դրան հարակից տարածքներում որոշակի մասնագիտական գործունեություն (մշակութային, հնագիտական, գյուղատնտեսական, բնապահպանական, մանկապատանեկան, մարզական, որսորդական, ձկնորսական, լեռնամագլցման և այլն) վարող անձանց կողմից:
       8. Համայնքային ճամբարային բնակատեղին (քեմփինգ) նվազագույն հյուրանոցային ծառայություն մատուցող այն օբյեկտն է, որտեղ գիշերակացի և սննդի ծառայությունները մատուցվում են վրաններում և, բացի նվազագույն ծառայություններից, ապահովված է ավտո-մոտո տրանսպորտի կայանման ծառայությամբ:
       9. Մոթելը մեկ կամ մի քանի շինություններից բաղկացած կամ որևէ շինության մաս կազմող նվազագույն հյուրանոցային ծառայություններ մատուցող օբյեկտ է, որն ունի անհատական ավտոկայանատեղիներ և որտեղ կարող է չվարվել այցելություների վերաբերյալ գրանցամատյան:
5. Հյուրանոցային ծառայությունների գործունեությունը ենթակա է ծանուցման «Գործունեության իրականացման ծանուցման մասին» ՀՀ օրենքով սահմանված կարգով:
6. Հայաստանի Հանրապետությունում հյուրանոցային տնտեսության օբյեկտները, բացառությամբ մոթելներից, կարող են որակավորվել Լիազոր մարմնի կողմից Հայաստանի Հանրապետության կառավարության հաստատած որակավորման ընթացակարգին համապատասխան։
7. Արգելվում է որակավորման կարգի նշանի օգտագործումը առանց Հայաստանի Հանրապետության կառավարության սահմանած որակավորման ընթացակարգով ձեռք բերված վկայականի։

##### Հոդված 11. Հյուրանոցային ծառայություններ տրամադրողների կողմից ծառայությունների մատուցման կարգը

1. Հյուրանոցային ծառայություններ տրամադրողները պարտավոր են ծառայությունների մատուցման վայրում սպառողներին տեսանելի մասում տեղադրել հետևյալ տեղեկատվությունը.

հյուրանոցային տնտեսության օբյեկտի անվան և որակավորման կարգի (եթե առկա է) մասին տեղեկատվություն,

ներքին կանոնակարգը,

մատուցվող հիմնական ծառայություններն ու գնացուցակները,

Հայաստանի Հանրապետության օրենսդրությամբ նախատեսված այլ տեղեկատվություն:

1. Սույն հոդվածի 1-ին մասի 1-ին կետում նշված տեղեկատվությունը պետք է տեսանելի լինի նաև դրսից:
2. Հյուրանոցային ծառայություններ տրամադրողը վարում է հյուրերի և հյուրերի համար ամրագրում կատարող անձանց վերաբերյալ տվյալների (ֆիզիկական անձանց համար՝ անձը հաստատող փաստաթղթի, իրավաբանական անձանց համար պետական գրանցման տվյալներ, ինչպես նաև հյուրանոցային համարի ամրագրման և զբաղեցման ժամկետների վերաբերյալ) ստացման և պահպանման գործավարություն:
3. Հյուրանոցային ծառայություններ տրամադրողը օբյեկտի տեսակի հստակ տարբերակման նպատակով սպառողների համար տեսանելի հատվածում, ինչպես նաև թվային հարթակներում կամ գովազդային նյութերում ծառայությունը ներկայացնելիս պետք է նշի հյուրանոցային ծառայություն մատուցող օբյեկտի տեսակի անվանումն այնպես, ինչպես ներկայացված և հաստատված է ծանուցման բովանդակությամբ։
4. Հյուրանոցային ծառայություններ տրամադրելիս արգելվում է օբյեկտն իր տեսակին չհամապատասխանող տեսակով ներկայացնելը, խթանելը կամ գովազդելը:

##### Հոդված 12. Զբոսաշրջային օպերատորները և զբոսաշրջային գործակալները.

1. Զբոսաշրջային օպերատորների ու գործակալների գործունեությունը ենթակա է ծանուցման «Գործունեության իրականացման ծանուցման մասին» ՀՀ օրենքով սահմանված կարգով:
2. Զբոսաշրջային օպերատորը չարտերային թռիչքներ կազմակերպելիս կամ իրացնելիս պետք է ապահովի իր պարտավորությունների կատարումն անհետկանչելի բանկային երաշխիքի միջոցով:
3. Նախքան զբոսաշրջային փաթեթի վաճառքը զբոսաշրջային գործակալը կամ օպերատորը պարտավոր է առաջարկել զբոսաշրջային փաթեթի ապահովագրություն կամ կնքել հաճախորդի հետ դրանից հրաժարվելու վերաբերյալ փաստաթուղթ:

##### Հոդված 13. Զբոսաշրջային օպերատորի և գործակալի կողմից զբոսաշրջային ծառայությունների մատուցման կարգը

1. Զբոսաշրջային օպերատորները և գործակալները պարտավոր են ունենալ և, ըստ անհրաժեշտության, զբոսաշրջիկին տրամադրել տեղեկատվություն կամ առկա ձևաթղթեր հետևյալի վերաբերյալ`

անձնագրային և վիզային պահանջների,

մատուցվող հիմնական ծառայությունների ու դրանց գնացուցակների,

սպառողի հետ կնքվող պայմանագրի օրինակելի ձևի,

վտանգավոր վարակներով երկրների վերաբերյալ պաշտոնական տեղեկատվության,

ժամանման երկրները ներկայացնող տեղեկատվական, գովազդային և այլ նյութերի,

իր կողմից ձևավորված զբոսաշրջային արդյունքին վերաբերող գովազդային նյութերի,

տվյալ երկրում զբոսաշրջիների իրավունքների և պատասխանատվությունների։

2. Զբոսաշրջային օպերատորի և գործակալի կողմից զբոսաշրջային ծառայությունների մատուցումը իրականացվում է գրավոր պայմանագրի կնքմամբ:

3. Զբոսաշրջային օպերատորը և գործակալը մինչև պայմանագիր կնքելը պարտավոր են զբոսաշրջիկին անվճար տրամադրել զբոսաշրջային փաթեթում ընդգրկված այցելավայրերի` այդ թվում ժամանման կամ տարանցիկ երկրների վերաբերյալ առնվազն հետևյալ տեղեկատվությունը.

1. անձնագրի ժամկետների, մուտքի արտոնագրերի, դրանց սահմանափակումների և դրանց ժամկետների վերաբերյալ պահանջներ,
2. փաթեթի ամրագրման պայմանների վերաբերյալ տեղեկատվություն,
3. փաթեթում ներառված ծառայությունների մանրամասն բովանդակային, քանակային, ֆինանսական և կոնտակտային տեղեկատվություն,
4. փոխադրումների վերաբերյալ մանրամասն տեղեկատվություն այդ թվում մեկնման և վերադարձի ժամերի, միջանկյալ կանգառների և վայրերի մասին,
5. վճարման չափի, կարգի, ժամկետի և նպատակի վերաբերյալ տեղեկատվություն,
6. տրանսպորտային, քաղաքային տուրքերի և այլ հատուկ գանձումների վերաբերյալ տեղեկատվություն,
7. ուղևորափոխադրումների ընթացքում մաքսային սահմանափակումների վերաբերյալ տեղեկատվություն,
8. կոնտակտային տվյալներ, որոնց միջոցով սպառողը կարող է կապվել զբոսաշրջային օպերատորի կամ գործակալի հետ ճանապարհորդության ընթացքում,
9. մանկական զբոսաշրջային այցերի դեպքում երեխայի և պատասխանատու անձանց կոնտակտային տվյալներ,
10. կյանքի, առողջության ապահովագրության և այլ ապահովագրական ծառայությունների վերաբերյալ տեղեկատվություն,
11. զբոսաշրջային ծառայությունների մատուցման պայմանագրի վաղաժամկետ դադարման, պայմանագրով նախատեսված վճարումների վերադարձման, տուգանքների կիրառման պայմանների վերաբերյալ տեղեկատվություն:

##### Հոդված 14. ****Սպառողի հետ կնքվող պայմանագրի պարտադիր դրույթները****

1. Սպառողի հետ զբոսաշրջային օպերատորի և գործակալի պայմանագիրը պետք է պարունակի հետևյալ պարտադիր դրույթները.
2. զբոսաշրջային օպերատորի կամ գործակալի լրիվ անվանումը, գտնվելու կամ բնակության վայրը, հեռախոսահամարը, բանկային հաշվեհամարը, զբոսաշրջային օպերատորի հաշվառման համարը, իսկ պայմանագիրը գործակալի միջոցով կնքելու դեպքում` գործակալ հանդիսանալու և զբոսաշրջային օպերատորի մասին տվյալները․
3. զբոսաշրջային փաթեթի նկարագրությունը, ծառայությունների մատուցման վայրերը և իրականացման ժամկետները, այդ թվում`

ա) ժամանման երկրում կամ վայրում հյուրանոցային ծառայություն մատուցող օբյեկտի գտնվելու վայրը, տեսակը, տեղափոխման ծառայությունների մանրամասները,

բ) սննդի կազմակերպման և մատուցման հաճախականությունը, պայմանները,

գ) տեսարժան վայրերի այցելության ծրագրերը, մշակութային և այլ միջոցառումները,

դ) զբոսաշրջային փաթեթի արժեքը` բոլոր անհրաժեշտ վճարումների, հարկերի և տուրքերի մանրամասներով, գնի փոփոխման հանգեցնող հանգամանքների և այդ մասին սպառողին տեղեկացման ժամկետների ձևակերպմամբ,

ե) վճարման կարգը, ժամկետներն ու պայմանները․

1. պայմանագրի վաղաժամկետ դադարեցման դեպքում կողմերի պատասխանատվությունները.
2. զբոսաշրջային ապահովագրության վերաբերալ տվյալները (եթե առկա է).
3. անչափահասներին մատուցվող ծառայությունների դեպքում երեխայի կամ պատասխանատու անձանց կոնտակտային տվյալները․
4. սպառողի իրավունքների, պարտականությունների վերաբերյալ տեղեկատվությունը․
5. Հայաստանի Հանրապետության օրենսդրությամբ և միջազգային պայմանագրերով նախատեսված այլ տեղեկատվություն:

##### Հոդված 15. Զբոսաշրջային փաթեթի ծառայությունները չկատարելու դեպքերը

1. Սպառողի հետ կնքված պայմանագրով ոչ սպառողի մեղքով առաջացած ծառայությունների մատուցման անհնարինության դեպքում զբոսաշրջային օպերատորը միջոցներ է ձեռնարկում, առանց սպառողից հավելյալ գումարներ գանձելու, համապատասխան այլընտրանքային ծառայություններ մատուցելու ուղղությամբ և հոգում է տրամադրված ու պայմանագրով նախատեսված ծառայությունների միջև առաջացած գումարային տարբերությունը:
2. Զբոսաշրջային օպերատորի կողմից այլընտրանքային ծառայություններ մատուցելու անհնարինության կամ սպառողի կողմից դրանց մերժման դեպքում զբոսաշրջային օպերատորը պարտավոր է ապահովել գումարի վերադարձը։

##### Հոդված 16. Զբոսաշրջային օպերատորների և գործակալների պարտավորությունները

1. Զբոսաշրջային օպերատորները և գործակալները պարտավոր են գրասենյակում կամ դրա բացակայության դեպքում առցանց աշխատանքային հարթակում` սպառողներին տեսանելի մասում տեղադրել հետևյալը՝

«Գործունեության իրականացման ծանուցման մասին» Հայաստանի Հանրապետության օրենքով սահմանված կարգով ծանուցված լինելու մասին տեղեկատվություն,

պարտադիր ապահովագրության վերաբերյալ տեղեկատվություն,

Հայաստանի Հանրապետության օրենսդրությամբ սահմանված այլ տեղեկատվություն:

##### Հոդված 17. Զբոսավարների և ուղեկցորդների կողմից ծառայությունների մատուցումը

1. Հայաստանի Հանրապետությունում զբոսավարների և ուղեկցորդների գործունեությունը ենթակա է ծանուցման «Գործունեության իրականացման ծանուցման մասին» ՀՀ օրենքով սահմանված կարգով, բացառությամբ այն անձանց գործունեության, ովքեր զբոսավարի կամ ուղեկցորդի գործունեություն են իրականացնում բացառապես այն զբոսաշրջային գրավչության օբյեկտի սահմաններում, որտեղ աշխատում են համապատասխան պայմանագրով:
2. «Գործունեության իրականացման ծանուցման մասին» ՀՀ օրենքով սահմանված կարգով ծանուցված զբոսավարները և ուղեկցորդները ենթակա են սերտիֆիկացման Հայաստանի Հանրապետության կառավարության կողմից սահմանված կարգին համապատասխան:
3. «Գործունեության իրականացման ծանուցման մասին» ՀՀ օրենքով սահմանված կարգով ծանուցված զբոսավարները և ուղեկցորդները պետք է վերապատրասման դասընթաց անցնեն Հայաստանի Հանրապետության կառավարության հաստատած կարգով հավատարմագրված ուսումնական հաստատություններում:

##### Հոդված 18. Զբոսավարների և ուղեկցորդների նկատմամբ պահանջները.

1. Զբոսավարի և ուղեկցորդի գործունեության ընթացքում վերջիններս պարտավոր են`
2. իրականացնել զբոսավարի կամ ուղեկցորդի ծառայությունների մատուցումը գրավոր պայմանագրի կնքմամբ,
3. կատարել զբոսավարի կամ ուղեկցորդի ծառայությունների մատուցման պայմանագրով նախատեսված պայմանները և պարտավորությունները,
4. հարգել զբոսաշրջիկների ավանդույթները, սովորույթները, կրոնական հավատալիքները,
5. չտրամադրել Հայաստանի, հայ ժողովրդի, հայկական զբոսաշրջային արդյունքի կամ պատմամշակութային ժառանգության վերաբերյալ կեղծ, ոչ հավաստի կամ խեղաթյուրված տեղեկություն,
6. տիրապետել զբոսաշրջիկների հետ անկաշկանդ շփման համար անհրաժեշտ լեզվի, եթե պայմանագրով այլ բան նախատեսված չէ,
7. զբոսաշրջիկների անվտանգության ապահովման նպատակով ցուցաբերել առաջին օգնություն արտակարգ իրավիճակների, վնասվածքների և դժբախտ պատահարների դեպքում, ինչպես նաև համապատասխան մարմիններին անհապաղ տեղյակ պահել զբոսաշրջիկի հետ տեղի ունեցած արտակարգ պատահարների մասին,
8. կրել Հայաստանի Հանրապետության կառավարության հաստատած կարգով անվանաքարտը:
9. Բացի սույն հոդվածի 1-ին մասով նախատեսված պայմաններից՝ ուղեկցորդը պարտավոր է նաև`
10. տիրապետել դժվարանցանելի երթուղիների իրականացման ընթացքում զբոսաշրջիկների անվտանգությունն ապահովող գործողություններին և հմտություններին և կիրառել դրանք,
11. տիրապետել անհրաժեշտ կապի միջոցներին և դրանք կիրառելու ձևերին։

##### Հոդված 19. Զբոսաշրջային ավտոտրանսպորտային ուղևորափոխադրողները.

1. Զբոսաշրջային ավտոտրանսպորտային ուղևորափոխադրողների գործունեությունը ենթակա է ծանուցման «Գործունեության իրականացման ծանուցման մասին» ՀՀ օրենքով սահմանված կարգով:

##### Հոդված 20. Զբոսաշրջային տեղեկատվական կենտրոններ

1. Հայաստանի Հանրապետությունում պաշտոնական զբոսաշրջային տեղեկատվական կենտրոնները հավատարմագրվում են Լիազոր մարմնի կողմից` Հայաստանի Հանրապետության կառավարության հաստատած կարգով:
2. Լիազոր մարմնի կողմից հավատարմագրված զբոսաշրջային տեղեկատվական կենտրոնները կրում են Հայաստանի Հանրապետության կառավարության կողմից հաստատված տարբերանշան:
3. Հավատարմագրված տեղեկատվական կենտրոնները պարտավոր են զբոսաշրջիկների համար տեսանելի վայրում փակցնել հավատարմագրման վկայականը և տարբերանշանը։
4. Արգելվում է սույն հոդվածով նախատեսված տարբերանշան կամ դրան մոլորեցնելու աստիճանի նման այլ նշան օգտագործելը տեղեկատվական կենտրոնները ներկայացնելիս, որոնք Հայաստանի Հանրապետության կառավարության հաստատած կարգով չեն հավատարմագրվել:

### Գ Լ ՈՒ Խ 5. ԶԲՈՍԱՇՐՋՈՒԹՅԱՆ ԵՎ ԶԲՈՍԱՇՐՋԱՅԻՆ ԾԱՌԱՅՈՒԹՅՈՒՆՆԵՐԻ ԽԹԱՆՈՒՄԸ

##### Հոդված 21. Զբոսաշրջության խթանումը.

1. Զբոսաշրջության խթանման նպատակով Լիազոր մարմինը մշակում և Հայաստանի Հանրապետության կառավարություն է ներկայացնում զբոսաշրջության զարգացման համար գերակա նշանակություն ունեցող ծրագրեր:
2. Գերակա նշանակություն ունեցող ծրագրերի վերաբերյալ հարկերի, տուրքերի, պարտադիր վճարների գծով արտոնությունները լիազորված մարմնի կողմից զբոսաշրջության զարգացման համար գերակա նշանակություն ունեցող որակված ծրագրերին տրամադրվում են օրենքով սահմանված կարգով:

### ԳԼՈՒԽ 6. ԶԲՈՍԱՇՐՋԻԿԻ ԱՆՎՏԱՆԳՈՒԹՅՈՒՆԸ

##### Հոդված 22. Զբոսաշրջիկի անվտանգության ապահովման համակարգը

1. Զբոսաշրջային ծառայություններ մատուցողները մշակում են միջոցառումներ` իրենց կազմակերպած զբոսաշրջային ճանապարհորդություններին, արշավներին, էքսկուրսիաներին և այլ միջոցառումներին մասնակցող զբոսաշրջիկների անվտանգության ապահովման, վնասվածքների և դժբախտ պատահարների կանխարգելման համար:

2. Զբոսաշրջային ծառայություններ մատուցողները պարտավոր են պետական համապատասխան մարմիններ անհապաղ տեղյակ պահել զբոսաշրջիկների հետ տեղի ունեցած արտակարգ կամ դժբախտ պատահարների մասին:

3. Պետական լիազոր մարմինները իրականացնում են զբոսաշրջիկի անվտանգությանն ուղղված միջոցառումներ զբոսաշրջային վայրերի տարածքներում կամ դրանցից դուրս:

##### Հոդված 23. Զբոսաշրջության այլ ձևերի մատուցման պայմանները

1. Զբոսաշրջությունը համարվում է արկածային, եթե այն իրականացվում է հատուկ աշխարհագրական առանձնահատկություններ ունեցող վայրերում և ենթադրում է ֆիզիկական ջանքերի գործադրում և բնության հետ շփում, որը կարող է կյանքի և առողջության համար լինել ռիսկային և պահանջել լրացուցիչ ֆիզիկական կամ մտավոր ջանքերի գործադրում։
2. Արկածային զբոսաշրջության ծառայությունները ներառում են ժայռամագլցումը, թիավարումը, նավարկությունը, ձիավարությունը, ջրասուզումը, հեծանվավարությունը, օդապարիկով և զիփ-լայնով թռիչքների կազմակերպումը, քարանձավային (սպելեոլոգիական) արշավները և այլ ծառայություններ, որոնց մատուցումը կարող է վտանգել անձանց անվտանգությունը, կյանքը և առողջությունը։
3. Նախքան ծառայությունների մատուցումը ծառայություններ մատուցողը պարտավոր է առաջարկել արկածային զբոսաշրջության ապահովագրություն կամ կնքել վերջինիս դրանից հրաժարվելու վերաբերյալ փաստաթուղթ:

### ԳԼՈՒԽ 7. ԶԲՈՍԱՇՐՋԻԿՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ

##### Հոդված 24. Զբոսաշրջիկի իրավունքները

1. Զբոսաշրջիկն իրավունք ունի՝
2. անձնական անվտանգության, կյանքի, առողջության, սպառողի իրավունքների և գույքի պաշտպանության,
3. ստանալ պայմանագրով նախատեսված զբոսաշրջային ծառայություններ ամբողջ ծավալով,
4. իր համար հասկանալի լեզվով զբոսաշրջային օպերատորից կամ գործակալից ստանալ լրիվ և օբյեկտիվ տեղեկատվություն` ժամանման երկրի (վայրի)՝ զբոսաշրջության հետ առնչվող օրենքների և բնակվելու կանոնների, տեղաբնակների սովորույթների, հասարակական և կրոնական ծիսակատարությունների, վարքագծի կանոնների, մշակութային, հնագիտական, ճարտարապետական, պատմական և բնական արժեքների, ապահովագրության և զբոսաշրջային ծառայությունների տրամադրման պայմանների մասին,
5. օգտվել Հայաստանի Հանրապետության օրենսդրությամբ և միջազգային պայմանագրերով սահմանված այլ իրավունքներից,
6. ստանալ տեղեկատվություն ժամանման կամ տարանցիկ երկրներում վարակիչ հիվանդությունների, առողջության սպառնալիքների և դրանց կանխարգելման, ինչպես նաև առողջության հետ կապված սահմանափակումների և պահանջների վերաբերյալ:

##### Հոդված 25. Զբոսաշրջիկի պարտականությունները և պատասխանատվությունը

1. Զբոսաշրջիկը պարտավոր է՝
2. պահպանել զբոսաշրջային ծառայությունների մատուցման պայմանագրով նախատեսված պայմանները և կանոնները,
3. հարգել ժամանման երկրի (տեղանքի) ավանդույթները, սովորույթները, կրոնական հավատալիքները,
4. չխախտել հասարակական կարգը, պահպանել հրդեհային անվտանգության կանոնները և կատարել ժամանման երկրի տարածքում գործող իրավական ակտերի և միջազգային պայմանագրերի պահանջները,
5. առողջական խնդիրներ ունենալու դեպքում անհապաղ տեղեկացնել զբոսավարին, ուղեկցորդին, զբոսաշրջային օպերատորին, զբոսաշրջային գործակալին կամ դիմել բժշկական օգնության հաստատություն,
6. ժամանակավոր կեցության և տարանցիկ վայրերում զբոսաշրջիկը պատասխանատվություն է կրում օրենքով սահմանված կարգով իր ապօրինի գործողությունների համար:

##### Հոդված 26. Պետության պարտավորությունները զբոսաշրջիկների նկատմամբ

1. Պետությունն ապահովում է զբոսաշրջիկների իրավունքները և օրինական շահերը՝ Հայաստանի Հանրապետության գործող օրենսդրությանը և Հայաստանի Հանրապետության միջազգային պայմանագրերին համապատասխան:

### ԳԼՈՒԽ 8. ԶԲՈՍԱՇՐՋՈՒԹՅԱՆ ՈԼՈՐՏՈՒՄ ՊԵՏԱԿԱՆ ՀՍԿՈՂՈՒԹՅՈՒՆԸ ԵՎ ՊԱՏԱՍԽԱՆԱՏՎՈՒԹՅՈՒՆԸ ՍՈՒՅՆ ՕՐԵՆՔԻ ՊԱՀԱՆՋՆԵՐԻ ԽԱԽՏՄԱՆ ՀԱՄԱՐ

##### Հոդված 27. Պետական հսկողության խնդիրները

1. Պետական հսկողության հիմնական խնդիրներն են`
2. զբոսաշրջության բնագավառը կարգավորող օրենսդրության պահանջների խախտումների կանխարգելումը, հայտնաբերումը և վերացումը,
3. սույն օրենքի և այլ իրավական ակտերի պահանջներին զբոսաշրջության բնագավառում մատուցվող ծառայությունների համապատասխանության ապահովումը:

##### Հոդված 28. Պետական հսկողություն իրականացնող մարմինը

1. Զբոսաշրջության բնագավառը կարգավորող օրենսդրության պահանջների պահպանման նկատմամբ պետական հսկողությունն իրականացնում են համապատասխան լիազոր մարմինները։
2. Սույն օրենքի խախտումներ հայտնաբերվելու դեպքում Լիազոր մարմինն իրավասու է իր լիազորությունների սահմաններում կիրառել պատժամիջոցներ կամ համապատասխան գերատեսչությունների հետ համագործակցությամբ իրականացնել վերահսկողական գործառույթներ:

##### Հոդված 29. Զբոսաշրջության ոլորտում իրավախախտումների համար պատասխանատվությունը

1. Սույն օրենքի պահանջների խախտումն առաջացնում է պատասխանատվություն` Հայաստանի Հանրապետության օրենքներով սահմանված կարգով:

2. Պատասխանատվության կիրառումը սահմանող վարույթն իրականացվում է Վարչական իրավախախտումների վերաբերյալ Հայաստանի Հանրապետության օրենսգրքով սահմանված կարգով և պայմաններով:

### ԳԼՈՒԽ 9. ԵԶՐԱՓԱԿԻՉ ԴՐՈՒՅԹՆԵՐ

##### Հոդված 30. Օրենքի ուժի մեջ մտնելը և անցումային դրույթներ

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:
2. Սույն օրենքի 10-րդ հոդվածի 5-րդ մասի, 12-րդ, 19-րդ, 20-րդ հոդվածներով և 17-րդ հոդվածի 1-ին մասով սահմանված պահանջները ուժի մեջ են մտնում 2022 թվականի հունիսի 1-ից։
3. Սույն օրենքի 17-րդ հոդվածի 2-րդ և 3-րդ մասով սահմանված պահանջները ուժի մեջ են մտնում 2022 թվականի սեպտեմբերի 1-ից։
4. Սույն օրենքն ուժի մեջ մտնելու պահից ուժը կորցրած ճանաչել «Զբոսաշրջության և զբոսաշրջային գործունեության մասին» Հայաստանի Հանրապետության 2003 թվականի դեկտեմբերի 17-ի ՀՕ 11-Ն օրենքը:

**ՆԱԽԱԳԻԾ**

**ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Վարչական իրավախախտումների վերաբերյալ Հայաստանի Հանրապետության 1985 թվականի դեկտեմբերի 6-ի օրենսգիրքը լրացնել 12.2 գլխով` հետևյալ բովանդակությամբ.

**«ԳԼՈՒԽ 12.2**

**ԶԲՈՍԱՇՐՋՈՒԹՅԱՆ ԲԱՆԱԳԱՎԱՌԻ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐ**

***Հոդված 171.12* «*Զբոսաշրջության մասին***» ***Հայաստանի Հանրապետության օրենքի*** ***պահանջների հետ կապված վարչական ակտը չկատարելը***

1. «Զբոսաշրջության մասին» Հայաստանի Հանրապետության օրենքի 10-րդ հոդվածի 5-րդ կամ 7-րդ մասերի, 11-րդ, 12-րդ, 14-19-րդ հոդվածների պահանջների խախտումները վերացնելու հետ կապված վարչական ակտըչկատարելը`

առաջացնում է տուգանքի նշանակում` սահմանված նվազագույն աշխատավարձի երկուհարյուրապատիկի չափով:

1. «Զբոսաշրջության մասին» Հայաստանի Հանրապետության օրենքի 17-րդ հոդվածի 2-րդ կամ 3-րդ մասերի պահանջների խախտումները վերացնելու հետ կապված վարչական ակտը չկատարելը`

առաջացնում է տուգանքի նշանակում` սահմանված նվազագույն աշխատավարձի երեքհարյուրապատիկի չափով:

1. Սույն հոդվածի 1-ին և երկրորդ մասերով նախատեսված արարքը վարչական տույժի կիրառման օրվանից մեկ տարվա ընթացքում կրկին կատարելը`

առաջացնում է տուգանքի նշանակում` սահմանված նվազագույն աշխատավարձի հինգհարյուրապատիկի չափով:»:

1. «Զբոսաշրջության մասին» Հայաստանի Հանրապետության օրենքի 20-րդ հոդվածի 4-րդ մասի պահանջի խախտումը վերացնելու հետ կապված վարչական ակտըչկատարելը`

առաջացնում է տուգանքի նշանակում` սահմանված նվազագույն աշխատավարձի հիսունապատիկի չափով, իսկ նույն արարքը վարչական տույժի կիրառման օրվանից մեկ տարվա ընթացքում կրկին կատարելու դեպքում՝ նվազագույն աշխատավարձի հարյուրապատիկի չափով:

**Հոդված 2.** Օրենսգրքի 244.7հոդվածի 1-ին մասը «158-րդ հոդվածի 1-ին, 2-րդ, 3-րդ, 23-րդ, 24-րդ և 26-րդ մասերով,» բառերից հետո լրացնել «171.12 հոդվածի 1-ին, 2-րդ և 3-րդ մասերով,» բառերով։

**Հոդված 3.** Օրենսգրքի 244.7 հոդվածը լրացնել 3-րդ մասով` հետևյալ բովանդակությամբ.

«3. Սույն օրենսգրքի 171.12 հոդվածի 4-րդ մասով նախատեսված վարչական իրավախախտումների վերաբերյալ գործերը քննում և պատասխանատվության միջոցները կիրառում է Հայաստանի Հանրապետության էկոնոմիկայի նախարարության զբոսաշրջության կոմիտեն:»:

**Հոդված 4.** Սույն օրենքն ուժի մեջ է մտնում 2022 թվականի հուլիսի 1-ից։

**Հոդված 4.** Սույն օրենքի Հոդված 1-ով ներկայացված Հոդված 171.12-ի 2-րդ մասը ուժի մեջ է մտնում 2022 թվականի հոկտեմբերի 1-ից։

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԳՈՐԾՈՒՆԵՈՒԹՅԱՆ ԻՐԱԿԱՆԱՑՄԱՆ ԾԱՆՈՒՑՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Գործունեության իրականացման ծանուցման մասին» Հայաստանի Հանրապետության 2015 թվականի նոյեմբերի 13-ի ՀՕ-120 օրենքի (այսուհետ՝ Օրենք) 11-րդ հոդվածը լրացնել 2-րդ մասով հետևյալ բովանդակությամբ․

«2․ «Զբոսաշրջության մասին» Հայաստանի Հանրապետության օրենքով նախատեսված զբոսաշրջային ծառայություններ մատուցողների ծանուցման վավերապայմանները հաստատում է Հայաստանի Հանրապետության կառավարությունը։»։

**Հոդված 2․** Օրենքի 22-րդ հոդվածի 2-րդ մասի աղյուսակը լրացնել 6. մասով` հետևյալ բովանդակությամբ.

|  |  |  |  |  |
| --- | --- | --- | --- | --- |
|  | **6. ԶԲՈՍԱՇՐՋՈՒԹՅԱՆ ԲՆԱԳԱՎԱՌ** |  |  |  |
|  | Հյուրանոցային ծառայությունների գործունեություն | ԿՄ |  | Վ |
|  | Զբոսաշրջային օպերատորի գործունեություն | ԿՄ |  | Վ |
|  | Զբոսաշրջային գործակալի գործունեություն | ԿՄ |  | Վ |
|  | Զբոսավարի գործունեություն | ԿՄ |  | - |
|  | Ուղեկցորդի գործունեություն | ԿՄ |  | - |
|  | Զբոսաշրջային ավտոտրանսպորտային ուղևորափոխադրողները | ԿՄ |  | - |

**Հոդված 3.** Սույն օրենքի 1-ին հոդվածը ուժի մեջ է մտնում 2022 թվականի ապրիլի 1-ից։

**Հոդված 4․** Սույն օրենքի 2-րդ հոդվածը ուժի մեջ է մտնում 2022 թվականի հունիսի 1-ից։

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1**. «Պետական տուրքի մասին» Հայաստանի Հանրապետության 1997 թվականի դեկտեմբերի 27-ի ՀՕ-186 օրենքի 19.2 հոդվածը շարադրել հետևյալ խմբագրությամբ.

|  |  |
| --- | --- |
| «Հոդված 19.2. | **Զբոսաշրջության բնագավառում զբոսաշրջային օպերատորների, զբոսաշրջային գործակալների,** **հյուրանոցային ծառայությունների, զբոսավարների, ուզեկցորդների և զբոսաշրջային ավտոտրանսպորտային ուղևորափոխադրողների գործունեության ծանուցման, հյուրանոցային ծառայություններ մատուցող օբյեկտների որակավորման համար պետական տուրքի դրույքաչափերը** |

1. Զբոսաշրջային զբոսաշրջային օպերատորների, զբոսաշրջային գործակալների, զբոսավարների և ուզեկցորդների և զբոսաշրջային ավտոտրանսպորտային ուղևորափոխադրողների գործունեության ծանուցման համար՝

|  |  |
| --- | --- |
| ա) զբոսաշրջային օպերատորի գործունեության իրականացման ծանուցման համար՝ | բազային տուրքի 30-ապատիկի |
| բ) զբոսաշրջային գործակալի գործունեության իրականացման ծանուցման համար՝ | բազային տուրքի 20-ապատիկի |
| գ) հյուրանոցային ծառայությունների գործունեության իրականացման ծանուցման համար՝  դ) զբոսաշրջային ավտոտրանսպորտային ուղևորափոխադրողների գործունեության իրականացման ծանուցման համար՝ | բազային տուրքի 30-ապատիկի  բազային տուրքի 20-ապատիկի չափով: |
| ե) զբոսավարի գործունեության իրականացման ծանուցման համար ` | բազային տուրքի 10-ապատիկի չափով: |
| զ) ուղեկոցորդի գործունեության իրականացման ծանուցման համար՝ | բազային տուրքի 10-ապատիկի չափով: |

1. Հյուրանոցային ծառայություններ մատուցող օբյեկտների որակավորման (սահմանված չափանիշներին համապատասխան) համար`
2. Հյուրանոցի համար՝

|  |  |
| --- | --- |
| ա) մինչև երեք աստղ հյուրանոցի յուրաքանչյուր աստղի համար` տարեկան | բազային տուրքի 150 -ապատիկի չափով. |
|  |  |
| բ) չորս աստղ հյուրանոցի, յուրաքանչյուր աստղի համար` տարեկան | բազային տուրքի 200-ապատիկի չափով. |

|  |  |
| --- | --- |
| գ) հինգ աստղ հյուրանոցի յուրաքանչյուր աստղի համար` տարեկան | բազային տուրքի 250-ապատիկի չափով. |
|  |  |
| դ) հինգ աստղ «Դելյուքս» հյուրանոցի համար` տարեկան | բազային տուրքի 1500-ապատիկի չափով. |
|  |  |

|  |  |
| --- | --- |
| 1. առողջարանի յուրաքանչյուր աստղի համար` տարեկան | բազային տուրքի 100-ապատիկի չափով. |
| 1. հանգստյան տան, մասնագիտացված ճամբարի, հոսթելի, համայնքային ճամբարային բնակատեղիի (քեմփինգ) |  |
|  |  |
| I կարգի համար` տարեկան  II կարգի համար` տարեկան  III կարգի համար` տարեկան | բազային տուրքի 150-ապատիկի չափով  բազային տուրքի 100-ապատիկի չափով  բազային տուրքի 50-ապատիկի չափով. |

1. զբոսաշրջային տան և հյուրատան համար `

|  |  |
| --- | --- |
| I կարգի համար` տարեկան  II կարգի համար` տարեկան  III կարգի համար` տարեկան | բազային տուրքի 15-ապատիկի չափով.  բազային տուրքի 10-ապատիկի չափով.  բազային տուրքի 5-ապատիկի չափով:»: |

**Հոդված 2.** Սույն օրենքն ուժի մեջ է մտնում 2022 թվականի հունիսի 1-ից: